SUPER วิ่งแรง! 2 วันราคาพุ่ง 14% หลังเซ็นขายไฟ EASTW ลุ้นรายได้ปีนี้ทะลุ 6 พันลบ.
SUPER วิ่งแรง! 2 วันราคาพุ่ง 14% หลังเซ็นขายไฟ EASTW รวม 33.24 MW หนุน PPA เพิ่ม ลุ้นรายได้ปีนี้ทะลุ 6 พันลบ. ล่าสุด ณ เวลา 10.33 น. อยู่ที่ 0.63 บาท บวก 0.04 บาท หรือ 6.78% สูงสุดที่ 0.63 บาท ต่ำสุดที่ 0.59 บาท ด้วยมูลค่าซื้อขาย 66.03 ล้านบาท
22 พ.ย. 2561

ผู้สื่อข่าวรายงานว่า ราคาหุ้น บริษัท ซุปเปอร์ เอนเนอร์ยี คอร์เปอเรชั่น จำกัด (มหาชน) หรือ SUPER ล่าสุด ณ เวลา 10.33 น. อยู่ที่ 0.63 บาท บวก 0.04 บาท หรือ 6.78% สูงสุดที่ 0.63 บาท ต่ำสุดที่ 0.59 บาท ด้วยมูลค่าซื้อขาย 66.03 ล้านบาท

ทั้งนี้ ราคาหุ้น SUPER ปรับตัวขึ้นต่อเนื่อง 2 วันติด นับตั้งแต่ราคาหุ้นอยู่ที่ระดับ 0.55 บาท เมื่อวันที่ 20 พ.ย.2561 คิดเป็นการปรับตัวขึ้น 14.55% หลัง SUPER เซ็นสัญญาซื้อขายไฟฟ้าให้กับบริษัท จัดการและพัฒนาทรัพยากรน้ำภาคตะวันออก จำกัด (มหาชน) หรือ  EASTW  ซึ่งเป็นลักษณะการขายไฟฟ้าโดยตรงให้กับลูกค้าในลักษณะ Private PPA รวมจำนวน 33.24 เมกะวัตต์ และถือว่าเป็นบริษัทเอกชนรายแรกที่รับซื้อไฟโดยตรงกับบริษัทฯ
ทั้งนี้คาดว่าจะดำเนินการเป็นเฟส ๆ ซึ่งจะสามารถทำการติดตั้งระบบขายไฟและเริ่มจำหน่ายกระแสไฟฟ้าได้ภายในครึ่งแรกของปี 2562  อย่างไรก็ตาม การขายไฟโดยตรงให้กับเอกชนจะช่วยสนับสนุนให้มีสัญญาซื้อขายไฟฟ้า (PPA )ของบริษัทฯเพิ่มขึ้น นอกจากนี้ ยังอยู่ระหว่างเจรจากับผู้ประกอบการอีกหลายราย ซึ่งมีแนวโน้มการตอบรับที่ดี
โดย นายจอมทรัพย์ โลจายะ ประธานคณะกรรมการ SUPER กล่าวว่า “การเข้าไปในรูปแบบ Private PPA ในครั้งนี้ ถือเป็นเคสนำร่องที่จะให้เราต่อยอดไปในดีลใหม่ๆ ซึ่งอยู่ระหว่างพูดคุย  ผมเชื่อว่าจะเป็นอีกเครื่องมือหนึ่งในการทำธุรกิจใหม่ และวัตถุประสงค์หลักๆ ก็เพื่อเพิ่ม PPA และมีรายได้ที่นอกเหนือจากเดิม อีกทั้งยังเป็นการเพิ่มรายได้ซึ่งปีนี้คาดว่ารายได้จะไม่น้อยกว่า 6,000 ล้านบาท”